《悼亡秘书》
宋代·方逢振

翠华东南来，奎聚属吴域。
分王百馀年，灵光赫天德。
龙文发南源，图书粲东壁。
谁折天罅开，猝忽正气泄。
剖藏发金枢，抉蕴破石室。
签怕逐汗牛，至珍去遐绝。
我欲然藜人，四库亦赤立。
细人慕所爱，但嗟珠玉翼。
君子为道谋，惟忧孔孟北。
风气日已趋，南强变金革。
周礼吾能言，欲徵恐无籍。
落落星向晨，后生当努力。

作者简介：宋严州淳安人，字君玉。方逢辰弟。理宗景定三年进士。历国史实录院检阅文字，迁太府寺簿。宋亡，退隐于家。元世祖诏起为淮西北道按察佥事，辞不赴。聚徒讲学于石峡书院，学者称“山房先生”，以之配祀于蛟峰。有《山房集》。